SA’ners kan gereedmaak vir groot koueArgieffoto. Suid-Afrikaners moet gereedmaak vir vanjaar se winter wanneer ŉ kouefront na verwagting dié week die land gaan tref. Vanetia Phakula, ŉ weervoorspeller van die Suid-Afrikaanse Weerdiens, het Dinsdag gesê ŉ kouefront sal na verwagting die Wes-Kaap tussen Dinsdagaand en Woensdagoggend bereik. Die westelike gedeeltes van die provinsie kan reën verwag. “Dit sal baie koue en winderige weerstoestande veroorsaak, en selfs sneeu kan verwag word,” het Phakula gesê. Sy het gesê sneeuval kan Woensdag oor hoogliggende gebiede in die Wes-Kaap verwag word. “Ons verwag selfs moontlik ŉ klein hoeveelheid sneeu op Tafelberg.” Die kouefront sal teen Donderdag in ŉ oostelike rigting oor die land beweeg. Johannesburgers kan gereedmaak om teen Vrydag minimumtemperature van 1 grade Celsius tot ŉ maksimum van 5 grade Celsius te wagte te wees. Die kwik sal na verwagting teen Saterdag weer begin styg. – SAPA